Coordenadas: 43°22′07″N 1°16′00″O﻿ / ﻿43.368611111111, -1.2666666666667

Vista xeral de Bonloc.
**Bonloc** (en francés, forma oficial) ou **Lekuine** (en éuscaro), é unha localidade e comuna francesa situada no departamento de Pireneos Atlánticos, na rexión de Aquitania e o territorio histórico vascofrancés de Lapurdi.

Xeografía
---------

Bonloc, cunha superficie de 102 ha, é a máis pequena comuna do departamento. A súa poboación en 2012 era de 370 habitantes, o que representaba unha densidade de 363 hab/km². O seu xentilicio é *Lekuidar*.

Está atravesada polo río Arán, tamén coñecido como *Harana* e *Joyeuse*, un afluente do Adour.

Limita coas comunas de Hasparren, ao noroeste; Ayherre, ao leste e Mendionde, ao suroeste.

Historia
--------

Bonloc ten unha historia rica e particular. A vila dependeu, desde o século XII até principios do século XVIII, do mosteiro de Roncesvales. Paul Raymond sinalou que Bonloc fora unha antiga *encomenda* relixiosa. Esta institución medieval era unha illa feudal, con dereitos señoriais até o século XVII. Os seus habitantes tiñan un estatuto de *colo*, intermedio entre a escravitude e o estado de home libre, e debían pagar diversos impostos ao mosteiro. Na vila había unua casa que servía de albergue nun dos camiños de Compostela.

A principios do século XVIII, e até a Revolución francesa, a aldea foi unha posesión do Bispado de Baiona. A Revolución francesa procedeu á abolición dos privilexios e desmantelou a riqueza do clero. Os residentes de Bonloc alcanzaron daquela un estado de cidadán completo e quizais por iso é polo que os *lekuindarras* son particularmente celosos de conservar a súa identidade.

### Tratado de Bonloc

Un feito histórico acaecido en Bonloc foi o Tratado de Bonloc. O 30 de novembro de 1273 asinouse nesta vila un tratado de alianza entre Henrique I, rei de Navarra e Eduardo I, rei de Inglaterra, polo cal a infanta Xoana, herdeira do Reino de Navarra (a futura raíña Xoana I de Navarra), casaría con Henrique, príncipe herdeiro do Reino de Inglaterra. Pero as mortes prematuras do rei Henrique I, o 22 de xullo de 1274, e do príncipe Henrique, o 14 de outubro do mesmo ano, deixaron este tratado sen efecto. Porén, a
alianza anglo-navarra sería confirmada polo matrimonio, en 1276, de Branca de Artois, viúva de Henrque I e nai de Xoana, con Edmundo, conde de Lancaster, irmán do rei Eduardo I.

### Un costume local

Un costume propio de Bonloc continúa perdurando hoxe: na véspera de san Xoán, á tardiña, os cazadores e, en xeral, calquera persoa que teña unha arma de fogo tiran ao aire desde a porta da súa casa. Non se sabe exactamente de onde procede este hábito, pero todos respectan escrupulosamente a tradición.

Galería de imaxes
-----------------

* Escudo de armasEscudo de armas
* O río Arán ao seu paso por BonlocO río Arán ao seu paso por Bonloc
* Igrexa parroquialIgrexa parroquial
* Un dos frontóns da vilaUn dos frontóns da vila

Notas
-----

1. ↑  64134-Bonloc en Insee.
2. ↑  Euskaltzaindia / Real Academia de la Lengua Vasca
3. ↑  Paul Raymond (1999): *Dictionnaire topographique Béarn-Pays basque*. Pau: Princi Néguer. ISBN 2-905007-80-X.
4. ↑  Pierre Lhande (1926): Dictionnaire basque-français.
5. ↑  Jean Goyhenetche (2001): *Histoire générale du Pays basque. Tome III, Évolution économique et sociale du XVIe au XVIIIe siècle*. Donostia / Baiona: Elkarlanean. ISBN 8483317443.
6. 1 2  Village de Bonloc Arquivado 08 de marzo de 2015 en Wayback Machine..
7. ↑  Herreros Lopetegui, Susana (1993): "Navarra en la órbita francesa". En *Historia Ilustrada de Navarra*. Pamplona: Diario de Navarra. ISBN 84-604-7413-5.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Bonloc Modificar a ligazón no Wikidata*** |

### Outros artigos

* País Vasco (rexión histórica)
* Iparralde

### Ligazóns externas

* Sitio web da *Communauté de Communes du Pays de Hasparren* en Internet Archive *(en francés)*.
* Village de Bonloc en Internet Archive *(en francés)*.

|  |  |
| --- | --- |
| Control de autoridades | 
* Wd: Q839442
* WorldCat
* VIAF: 114144648497127440924
* BNF: 152699572
* GeoNames: 3031792
* OSM: 167593

 |